
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 05.12.2011                                                                                                                                                                                                                                  PL-x 458/2011


   R A P O R T  
                                                             asupra
       proiectului de Lege pentru modificarea Codului penal şi a Legii nr.286/2009 privind Codul penal
                     În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege pentru modificarea Codului penal şi a Legii nr.286/2009 privind Codul penal, trimis cu adresa nr. PL-x 458 din 27 iunie 2011, înregistrată sub nr.31/711 din      29 iunie 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
     Senatul, în calitate de Cameră sesizată, a adoptat proiectul de lege în şedinţa din 22 iunie 2011.

Consiliul Legislativ a avizat favorabil iniţiativa legislativă, conform avizului nr. 294 din 16 martie 2011, cu observaţii şi propuneri.
Guvernul, prin punctul de vedere transmis cu adresa nr. 949 din               21 aprilie 2011, susţine adoptarea acestei iniţiative legislative, sub rezerva însuşirii anumitor observaţii şi propuneri.
Comisia pentru drepturile omului, culte şi problemele minorităţilor naţionale a avizat favorabil iniţiativa legislativă, conform adresei nr. 25/440 din 7 septembrie 2011.
Proiectul de lege are ca obiect de reglementare modificarea şi completarea actualului Cod penal, precum şi a Legii nr.286/2009 privind Codul penal, în sensul stabilirii imprescriptibilităţii răspunderii penale şi a executării pedepsei în cazul tuturor infracţiunilor care au avut ca urmare moartea victimei. Totodată, se propune modificarea normelor referitoare la imprescriptibilitatea infracţiunilor contra păcii şi omenirii, pentru corelare cu dispoziţiile Convenţiei asupra imprescriptibilităţii crimelor de război şi a crimelor contra umanităţii, adoptată de Adunarea Generală a Organizaţiei Naţiunilor Unite la 26 noiembrie 1968, ratificată de România prin Decretul nr.547/1969.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din                     22 noiembrie 2011. 
La dezbaterea proiectului de lege a participat, în calitate de invitat, din partea Ministerului Justiţiei, doamna Lidia Barac– secretar de stat.



Cu prilejul dezbaterilor, domnii deputaţi au formulat mai multe puncte de vedere, unele dintre acestea pentru susţinerea adoptării proiectului de lege, iar altele pentru respingerea iniţiativei legislative.


Domnul Preşedinte Daniel Buda a adus argumente în favoarea adoptării proiectului de lege, în sensul că există deja o condamnare a României la CEDO în dosarele Revoluţiei. Astfel, prin Decizia Curţii din 24 mai 2011, „Curtea a subliniat importanta dreptului victimelor şi al familiilor acestora de a afla adevărul despre circumstanţele evenimentelor care au dus la încălcarea pe scară largă a unor drepturi fundamentale, cum ar fi dreptul la viaţă. Astfel, dreptul la o investigaţie judiciară efectivă si, posibil, dreptul la despăgubire sunt o consecinţă necesară a încălcării acestor drepturi fundamentale. Din acest motiv, în cazul folosirii pe scară largă a forţei letale împotriva populaţiei civile în timpul demonstraţiilor antiguvernamentale care au precedat tranziţia de la un regim totalitar la un regim mai democratic, Curtea nu a putut considera o investigaţie ca efectivă în măsura în care ea s-a finalizat prin împlinirea termenului de prescripţie a răspunderii penale şi în situaţia în care autorităţile însele au fost cele care au fost inactive. Mai mult decât atât, Curtea a precizat că o amnistie este cu totul incompatibilă cu datoria statelor de a investiga actele de tortură şi de a combate impunitatea pentru crimele împotriva umanităţii (“international crimes”). Acelaşi lucru este valabil şi în cazul graţierilor. De asemenea, Curtea a reţinut că România trebuie să pună capăt situaţiei care a dus la încălcarea articolului 2 în cazul Vlase, având în vedere dreptul la o investigaţie efectivă al numeroaselor persoane afectate, un drept care nu este anulat de prescripţia răspunderii penale, şi, de asemenea, având în vedere importanţa pentru societatea românească de a afla adevărul despre evenimentele din Decembrie 1989. De aceea, România trebuie să adopte măsuri reparatorii adecvate pentru a respecta prevederile articolului 46 şi luând în considerare principiile jurisprudenţei Curţii în astfel de cazuri.”


Doamna secretar de stat Lidia Barac a menţionat că susţine argumentele domnului preşedinte Daniel Buda, în sensul că, în hotărârea CEDO, instanţa a apreciat că infracţiunile de omor din dosarele Revoluţiei sunt imprescriptibile. Pentru acest argument, Guvernul, în punctul de vedere transmis, a susţinut iniţiativa legislativă, cu anumite observaţii care au fost preluate în textul proiectului de lege adoptat de Senat. 


Doamna deputat Alina Gorghiu, domnul deputat Mate Andras Levente şi domnul deputat Tudor Chiuariu, în cuvântul luat, au menţionat faptul că hotărârea CEDO referitoare la dosarele Revoluţiei nu este aplicabilă iniţiativei legislative supuse dezbaterii. Mai mult decât atât, s-a constatat că iniţiativa legislativă nu se justifică întrucât propunerile înaintate reprezintă chestiuni de oportunitate şi mai ales de politică penală, iar modificările propuse au fost deja analizate cu prilejul elaborării noului Cod penal şi cu ocazia dezbaterilor parlamentare asupra acestuia, nefiind reţinute pe fondul structurii de ansamblu şi a gândirii penale care a stat la baza elaborării noii legislaţii în materie penală.
Faţă de cele prezentate mai sus, în urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu majoritate de voturi (6 voturi împotrivă), respingerea proiectului de Lege pentru modificarea Codului penal şi a Legii nr.286/2009 privind Codul penal.
 Din numărul total de 23 de membri ai Comisiei juridice, de disciplină şi imunităţi au participat la dezbateri 14 deputaţi.

 În raport cu obiectul şi conţinutul său, propunerea legislativă face parte din categoria legilor organice. 
                        PREŞEDINTE,                                    SECRETAR,                                                                 

                        Daniel BUDA                             Gabriel ANDRONACHE          
      Şef serviciu,

  Nicoleta Grecu

